作者:万俟紹之
標題:賀新郎
內容:決眥入飛鳥。正江南、梅雨初晴，亂山浮曉。鳳去臺空簫聲斷，惟有疏林鴉噪。但空鎖、吳時花草。指點中原青山外，奈征塵、迷望愁雲繞。佳麗地，謾凝眺。清風助我舒長嘯。問其中、虛簾曲檻，閱人多少。風景不殊江山在，況是英雄未老。且拚與、尊前一笑。欲說前朝興亡事，喚謫仙、來共傳清醥。歸路晚，月明照。